Man vas wat tweejarige keelaf snyArgieffoto Die man wat verlede week glo ŉ tweejarige seuntjie keelaf gesny het met ŉ gebreekte bottel, is Sondag deur die Limpopo-polisie in hegtenis geneem. Brig. Hangwani Mulaudzi, woordvoerder van die polisie, het Maandag gesê die 32-jarige verdagte is by ŉ familielid se huis in Moletjie, buite Seshego in Polokwane, vasgetrek. Maroela Media het Woensdag berig die verdagte het glo sy meisie (27) se tweejarige kind teen ŉ muur gestamp en hom keelaf gesny met ŉ gebreekte bottel. Die man het glo ook ŉ tienerseun in die kop gesteek toe hy probeer ingryp het. Volgens Mulaudzi het die verdagte ŉ venster gebreek om toegang tot sy meisie se huis te bekom waarna die paartjie begin stry het. Die vrou het glo na haar tannie se huis gehardloop om hulp te kry toe hy die seuntjie aangeval het. Die seuntjie het Dinsdag in die hospitaal aan sy beserings beswyk. Die tienerseun is by dieselfde hospitaal behandel en is intussen ontslaan. Die verdagte moet na verwagting Dinsdag in die Polokwane-landdroshof verskyn op ŉ aanklag van moord. – SAPA